3.Išmokėjimo grafikas yra sudėtingas ir susijęs su tam tikru neaiškumu. Visų pirma, kiek tai susiję su Ekonomikos gaivinimo ir atsparumo didinimo priemone (EGADP), kuri sudaro 90 % visų priemonės „Next Generation EU“ lėšų, mokėjimus kiekvienai valstybei narei numatoma atlikti du kartus per metus, kai pasiekiamos su reformų įgyvendinimu ir investicijomis susijusios sutartos tarpinės ir siektinos reikšmės.

ES yra seniai veikianti ir aukštai vertinama tarptautinių kapitalo rinkų dalyvė . Tarptautiniai investuotojai pasitiki ES obligacijomis, nes jiems naudingas kelių lygmenų kredito užtikrinimas. Nuo praėjusių metų spalio mėn. ES suintensyvino obligacijų emisijos veiklą, pritraukdama 75 mlrd. EUR 19 valstybių narių skirtoms SURE paskoloms palankiomis sąlygomis finansuoti. Šios operacijos buvo vykdomos kaip kompensacinis finansavimas. Pagal šį modelį ES palankiomis kainomis (dėl savo aukšto kreditingumo) skolinasi valstybių narių gavėjų vardu. Tuomet ES perduoda paskolas valstybėms narėms tomis pačiomis sąlygomis. Šis metodas buvo tinkamas ankstesniems finansavimo poreikiams ir padėjo ES tapti labai vertinama kapitalo rinkų emitente. Visas šis skolinimasis buvo vykdomas tik sindikuotaisiais sandoriais, pasikliaujant specialiai sudaryta bankų grupe, kad ji išplatintų obligacijas investuotojams geriausiomis prieinamomis sąlygomis.

Iki 2026 m. pabaigos Komisija turės per metus įvykdyti iki 150–200 mlrd. EUR vertės finansavimo operacijų. Šią sumą galima palyginti su didžiausių valstybių narių finansavimo poreikiais. Šiame komunikate pateikiama sudėtinga ir gerai parengta finansavimo strategija, kuria siekiama užtikrinti, kad šiomis didelėmis sumomis būtų galima naudotis tiksliai tada, kai jų reikia. Komunikatu raginama nuodugniai išnagrinėti, kaip Komisija renka lėšas išleisdama obligacijas.

Ekonomikos gaivinimo priemone „Next Generation EU“ (NGEU) siekiama atitaisyti tiesioginę ekonominę ir socialinę žalą, kurią padarė koronaviruso pandemija, ir užtikrinti, kad Europa taptų ekologiškesnė, labiau skaitmeninė, atsparesnė ir būtų geriau prisitaikiusi prie dabartinių ir būsimų problemų. Tai tvirtas ir novatoriškas atsakas siekiant sušvelninti pandemijos padarytą ekonominę žalą ir kartu padėti ES ekonomikai susikoncentruoti ties nauju aplinkos atžvilgiu tvaraus ir skaitmeninio augimo modeliu. Pagal priemonę „Next Generation EU“ ES ekonomikai bus skirta iki 806 mlrd. EUR (5 % ES BVP) išlaidų ir paskolų forma. 2021–2026 m. vykdydama finansavimo operacijas Komisija ES vardu pasiskolins pradines sumas tarptautinėse kapitalo rinkose. ES surinktas lėšas valstybės narės grąžins tiesiogiai (paskolų atveju) arba per ES biudžetą (negrąžintinos paramos atveju) ne vėliau kaip 2058 m. gruodžio mėn.

2.Aštuoni NGEU emisijos programos sėkmės veiksniai

Siekdama surinkti iki 150–200 mlrd. EUR per metus, Komisija organizuos finansavimo sandorius, kurie šiek tiek panašūs į tuos, kuriuos vykdo didelės valstybės. Bus išleistos ir reguliariai naudojamos nuo 3 iki maždaug 30 metų termino obligacijos. Be to, bus parengta trumpalaikiams vertybiniams popieriams skirta ES vekselių programa . Kaip nauja emisijos forma bus naudojami aukcionai, kad būtų galima išleisti ES vekselius ir ES obligacijas.

Emisijų sėkmė bus užtikrinta pasikliaujant didele aukščiausios kvalifikacijos ES prižiūrimų bankų grupe. Komisija nuolat dės pastangas, kad sukurtų instituciniu ir geografiniu požiūriu plačią investuotojų bazę.

Pagal NGEU išleistos žaliosios obligacijos dar labiau išplės investuotojų bazę ir sustiprins ES pasaulinę lyderystę euro rinkos žaliojo finansavimo srityje. Diversifikuota finansavimo strategija taip pat bus atsižvelgiama į rizikos valdymo apribojimus, siekiant užtikrinti patikimą finansų valdymą su nuspėjama išpirkimo struktūra pagal teisiniuose pagrinduose nustatytus įpareigojimus (Sprendimas dėl nuosavų išteklių). Rizikai valdyti ir Sąjungos kredito reitingui nuolat išlaikyti bus naudojamas refinansavimas.

Diversifikuota finansavimo strategija bus grindžiama toliau nurodytais aštuoniais ramsčiais.

2.1. Reguliarių finansavimo planų skelbimas

NGEU skolos vertybinių popierių emisija bus vykdoma remiantis Komisijos priimtu metiniu sprendimu dėl skolinimosi. Šiuo sprendimu bus nustatyta viršutinė emisijos, iš kurios bus finansuojami mokėjimai į ES biudžetą ir paskolos valstybėms narėms, riba, taip pat didžiausios trumpalaikės emisijos sumos. Šis skolinimasis bus organizuojamas remiantis šešių mėnesių finansavimo planais. Šiuose finansavimo planuose bus nurodyta, kaip ES organizuos emisiją per atitinkamą laikotarpį. NGEU finansavimo planai bus grindžiami reguliariai ir laiku teikiama informacija apie būsimus mokėjimus. Juose taip pat bus nustatyti kiti pagrindiniai finansiniai vykdytino skolinimosi parametrai, pavyzdžiui, laikotarpio trumpalaikio ir ilgalaikio finansavimo derinys, ilgiausias vidutinis ilgalaikio vykdytino finansavimo terminas ir viršutinė numatomo vidutinio likvidumo, kuris bus laikomas kaip rezervai, riba.

Aiškiai nurodant didžiausią orientacinę skolinimosi sumą ateinantiems šešiems mėnesiams, kasmetiniu sprendimu dėl skolinimosi ir NGES finansavimo planu bus užtikrintas emisijų nuspėjamumas investuotojams, kartu išlaikant lankstumą ir užtikrinant skaidrią informaciją rinkoms. Investuotojams reikia informacijos apie numatomas emisijas, kad jie galėtų parengti investicijų planavimą ir užtikrinti sėkmingą NGEU emisijos panaudojimą mažesnėmis sąnaudomis. Komisijos informacija Europos Parlamentui ir Tarybai ir ryšiai su rinkomis ir visuomene turėtų taip pat būti paremti NGEU finansavimo planu.

2.2. Veiksmingas koordinavimas su nacionaliniais ir lygiaverčiais emitentais

Paskelbus „Next Generation EU“ finansavimo planus taip pat bus lengviau derinti veiksmus su lygiavertėmis viršvalstybinėmis ir nacionalinėmis skolos valdymo tarnybomis, kurios irgi vykdo dideles emisijų programas, kad patenkintų savo finansavimo poreikius. Siekiant išvengti rinkos perkrovos tam tikrais laikotarpiais, bus labai svarbu gerai koordinuoti NGEU emisijos, valstybių narių ir visos Europos institucijų veiklą. Įgyvendindama programą SURE Komisija sukūrė veiksmingus komunikacijos kanalus su kitais ES emitentais. NGEU finansavimo operacijų nuspėjamumas, įskaitant reguliarias NGEU aukcionų datas, dar labiau sustiprins Komisijos, valstybių narių ir ES viršnacionalinių emitentų veiklos koordinavimą .

2.3. Griežtas likvidumo valdymas siekiant suderinti įplaukas ir išmokas

Pagrindinis kriterijus vertinant NGEU diversifikuotos finansavimo strategijos sėkmingumą bus galimybė išvengti likvidumo trūkumo – atvejų, kai Komisija neturi lėšų nedelsiant atlikti „Next Generation EU“ mokėjimus. Tokie atvejai labai sutrikdytų politikos įgyvendinimą. Siekiant išvengti tokių situacijų, reikia turėti pajėgumų valdyti pinigų įplaukas ir išmokas pasitelkiant saugų, konkrečiam tikslui skirtą prudencinį grynųjų pinigų rezervą mokėjimams vykdyti. Nuolat griežtai planuojant likvidumą bus užtikrinta, kad prudencinis grynųjų pinigų rezervas būtų pakankamas, kad būtų išvengta likvidumo trūkumo, kartu išvengiant nereikalingų ir brangiai kainuojančių grynųjų pinigų likučių. Siekiant užtikrinti, kad šiam svarbiam grynųjų pinigų rezervui nekiltų jokia sandorio šalies rizika, jis bus laikomas Europos Centriniame Banke. Atsižvelgiant į būsimų mokėjimų sumas trumpuoju laikotarpiu, NGEU prudencinis grynųjų pinigų rezervas bus mažiausio reikiamo dydžio.

2.4. Tvirti individualių finansavimo operacijų vykdymo pajėgumai

Dėl dažnai vykdomų sandorių ir didelės finansavimo apimties reikia naudoti įvairesnių rūšių sandorius (sindikuotuosius sandorius, aukcionus, neviešą platinimą ir papildomas emisijas esamų obligacijų pagrindu („atšakas“, angl. taps)) ir sustiprinti sandorių skaičiaus ir jų derinių valdymo pajėgumus. Komisija stiprins savo vykdymo pajėgumus dviem svarbiomis toliau nurodytomis kryptimis.

a) Visos Europos pirminių maklerių tinklas

Didelės lėšų sumos, kurias Europos Sąjunga surinks taikydama diversifikuotą finansavimo strategiją, bus įgyvendinamos ir palaikomos sukuriant Europos Sąjungos pirminių maklerių tinklą (toliau – PM tinklas). Šis tinklas bus grindžiamas geriausia valstybės skolos vertybinių popierių emitentų taikoma praktika. Pirminiai makleriai, naudodamiesi kodifikuota prievolių ir privilegijų sistema, padės sklandžiai vykdyti ES emisijas ir prisidės prie ES obligacijų likvidumo antrinėje rinkoje.

Sukūrus PM tinklą su aiškiais narystės kriterijais, bus užtikrintas sandorio šalių atrankos skaidrumas ES pirminėje rinkoje. Taisyklės, kaip tapti ES pirminiu makleriu, ir Komisijos bei jos Pirminių maklerių tinklo ryšiai nustatyti kartu su šiuo komunikatu priimtame Komisijos sprendime, kuriuo įsteigiamas Pirminių maklerių tinklas .

Komisijos sprendime dėl Pirminių maklerių tinklo nustatyti pagrindiniai tinkamumo kriterijai, taikomi norint patekti į tinklą, ir vėlesnės dalyvių teisės ir pareigos. Remiantis tinkamumo kriterijais, didelei Europos prižiūrimų bankų grupei sudaromos sąlygos tapti PM tinklo nariais, kartu užtikrinant, kad pirminės ir antrinės ES vertybinių popierių rinkos gaus tvirto ES pirminių maklerių tinklo paramą Europos Sąjungoje. Komisijos sprendimu skelbiamas kvietimas reguliuojamiems bankams, kurie jau yra aktyvūs ES valstybinio arba viršvalstybinio pirminių maklerių tinklo nariai, pareikšti susidomėjimą naryste ES pirminių maklerių tinkle. Sprendime taip pat nustatytas teisingas ir objektyvus metodas, pagal kurį nustatoma, kurie pirminiai makleriai gali dalyvauti sindikuotuosiuose sandoriuose.

Šie pirminiai makleriai sudarys grupę, iš kurios Komisija suformuos pirmųjų „Next Generation EU“ sindikuotųjų sandorių sindikatus. Ši grupė taip pat bus greitai prijungta prie pasirinktos aukciono platformos, kad nuo rugsėjo mėn. galėtų dalyvauti NGEU obligacijų aukcionuose.